نقاش رومانسي في نادي لبناني ليلي
سرمد علي الجراح
(قال النائب عن كتلة الأحرار (الصدريون) عدي عواد, إن التصريحات التي يطلقها عزة الشابندر بشان الوضع السياسي الراهن نابعة عن تأثيرات النوادي الليلية اللبنانية التي اعتاد عليها). إنتهى الخبر
هذا التصريح جاء كجزء من الحوار والنقاش السياسي الدائر هذه الايام بين أعضاء دولة الخروف الابيض ومعارضيهم من جماعة الطلي الأثول في برلمان سوك الدواب
شلون نقاش سياسي يشفي الفّاد
أريدكم انشط, وياريت بالمدس تصير ونقل حي, من يم باب الطاحونه الحمراء في بيروت
ليش أخونه عدي, هيج تحجي على الحاج شاهبندر الكفار؟؟ شنو قابل شفته يشمر دولارات على راس المالكي وهوه يهز ركبه؟
زين شمدريك بتأثيرات النوادي الليليه البنانيه؟؟ لازم حضرتك مسوي دراسه ميدانيه عن تأثيراتها بعد البيك الرابع آناء الليل, ثم بعد الرقص بدون سروال أطراف النهار
وهذا شاهبندر الكفار صارله كاعد بلبنان شهرين شيسوي؟؟ كافي يابعد عيني ماشبعت لو هذا جوع عتيك. بس ابقه هناك أحسن على أساس راح تشرمها من ترجع
من تسمع تصريحات السياسيين تكول أيابـــــاه شكد قلبهم على هل بلد؟؟ وخايفين على الوحده الوطنيه بالدهن, ويحذرون من الطائفيه بالثوم والبصل, ويطالبون بضبط النفس بتبّدوره أو فلّينه أو جزره إسلاميه, خوفا من الباميه وانفجاراتها
من تشوفوهم بحوار بالتلفزيون, اخوان رجاءا, سدوا الصوت, وباوعوا على عيونهم وحركاتهم!! راح تشوفون العجب!!
قبل, بزمن أخو هدله, هوّه يكلك اني شقاوه وما أعرف اللي خلقني, علني
لكن هذوله الله وكيلك, واحدهم كأنه واوي حلفه, يبتسم, بس بعيونه يريد يكطّع صاحبه, ويبدي بيه من جوّه ليفوك.
وشكد مايحاول يبيّن نفسه تقي, عيونه تكول دير بالك, تره آني اكبر شلايتي وساقط
أما تعابير وجهه فهاي وحدها تصيح ياناس, آني من أهل جهنم, ودافع سرقفليه
تشوفه يبيع ثكل, بس هذاك هوه مبين, مطيرجي, أو في أحسن الاحوال سِكِن مال فورتات, لو يجي الريل
ولكم هَيْ طراطير, أنتو مال نقاشات؟ بس اطلعوا منها وهيه تعمر,
عبالكم الناس متعرفكم شلون أوغاد وسفله
هيه إذا وصلت الدنيا إلى حال, بحيث مقدده الددر يعيّن رئيس ودراء, فمن طيّح الله حظ هيج وزاره وهيج بلد وهيج دنيه
لكن اللي يبقى مدوخني هوه, معقوله أكو بالعراق مخلوقات عاقله وترضع صغارها اللبن, ولديها القدره على ضرب الجلاليق, ولا تضرب هيج سرسريه كل واحد ألف جلاق؟؟
أزمه سياسيه أم أزمة جلاليق؟؟